Viimase ööpäeva jooksul suri Eestis neli COVID-19 diagnoosiga patsienti, kes kõik olid ravil Kuressaare haiglas. Positiivseid testitulemusi lisandus 11 ja haiglaravil on võrreldes pühapäevaga üks inimene vähem ehk 129.

Viimase ööpäeva jooksul analüüsiti Eestis 864 COVID-19 viiruse testi, millest üks protsent ehk 11 osutusid positiivseks, teatas terviseamet. Rahvastikuregistri andmetele tuginedes tuli ööpäevaga enim uusi koroonaviiruse juhte juurde Harjumaal (6), Saaremaal (3) ja Ida-Virumaal (2).

Esmaspäeva hommiku seisuga vajab Eestis uue koroonaviiruse tõttu haiglaravi 129 inimest (55 naist ning 74 meest), kellest 14 on juhitaval hingamisel. Haiglatest on välja kirjutatud 62 inimest.

COVID-19 tõttu suri viimase ööpäeva jooksul neli Kuressaare haiglas ravil viibinud patsienti: 60- aastane ja 72-aastane mees ning 78-aastane ja 86-aastane naine. Kokku on Eestis COVID-19 viiruse tõttu surnud 19 inimest.

Eestis on kokku tehtud 21 866 testi, nendest 1108 ehk 5 protsenti olid positiivsed. Nendest 38 protsenti on Saare maakonnast ja 31 protsenti Harju maakonnast.